Le Comte Ory
Le Comte Ory er en opéra comique i to akter af Gioacchino Rossini med libretto af Eugène Scribe og Charles-Gaspard Delestre-Poirson (1790-1859).
Operaen er en sammensmeltning af to forskellige værker: en enakts vaudeville, som de to librettister havde skrevet i 1817 – og som byggede på en middelalderballade om kvindeforføreren Grev Orys bedrifter – og komponistens egen enakts opera Il viaggio a Reims, som han havde skrevet i anledning af Karl 10.s kroning.
Efter tekstmæssige og musikalske udvidelser blev operaen uropført i Paris i 1828. Den anses for én af Rossinis mest vittige og elegante komiske operaer og opføres stadig. Handlingen udspiller sig i Touraine i Vestfrankrig under det 4. korstog (1202-1204).